Elçin Cavadov

Elçin Məhəmməd oğlu Cavadov () — Gəncə Dövlət Universitetinin "Ümumi texniki fənnlər və texnologiya" kafedrasının müdiri, texnika üzrə fəlsəfə doktoru, dosent.

 Həyatı 
Elçin Cavadov 3 iyun 1969-cu ildə Gədəbəy rayonunun Böyük Qaramurad kəndində ziyalı ailəsində anadan olmuşdur. 1986-cı ildə  orta məktəbi qızıl medalla bitirmiş və Azərbaycan Kənd Təsərrüfatı Akademiyasının kənd təsərrüfatının mexanikləşdirilməsi və elektrikləşdirilməsi fakültəsinə daxil olmuşdur.

Ali məktəb tələbələri arasında riyaziyyat fənnindən keçirilən respublika olimpiadasında 1-ci yeri tutmuşdur. 1993-cü ildə Azərbaycan Kənd Təsərrüfatı Akademiyasını Lenin təqaüdü və fərqlənmə diplomu ilə bitirmişdir. Həmin  il, E.M.Cavadov  Azərbaycan Dövlət Universitetinin   "Tətbiqi riyaziyyat" fakültəsinə daxil olmuş və həmin fakültəni də fərqlənmə diplomu ilə bitirmişdir. Elmi yaradıcıllıqla tələbə vaxtlarından məşğul olmuş, hələ tələbə ikən 10-a qədər elmi məqaləsi dərc olunmuşdur.

1993-cü ildən Gəncə Dövlət Universitetinin müəllimidir. 

2008-ci ildə  Azərbaycan Respublikasının Prezidenti yanında Ali Attestasiya Komissiyasının qərarı ilə ona  dosent elmi adı verilmişdir. 2016-cı ildə Gəncə Dövlət Universitetinin  "ÜTF və texnologiya" kafedrasının müdiri vəzifəsinə seçilmişdir.

2002-ci ildə  Azərbaycan Elmi-Tədqiqat Aqromexanika İnstitutunun  dissertantı olmuş, 2005-ci ildə  "Üzümlüklərdə filloksera zərərvericisinə qarşı mübarizə texnologiyasının və maşınının təkmilləşdirilməsi" mövzusunda dissertasiya işi müdafiə etmişdir və ona   Azərbaycan Respublikasının Prezidenti yanında Ali Attestasiya Komissiyasının qərarı ilə   Texnika elmləri üzrə fəlsəfə doktoru  alimlik dərəcəsi verilmişdir. E.M.Cavadovun apardığı tədqiqat işinin nəticələri AKTA – nın Elmi – Texniki şurasında müzakirə edilərək bəyənilmiş, respublikanın fermer və müəssisə təsərrüfatlarının üzüm bağlarında tətbiqi və  buna aid təkliflərin tövsiyə formasında nəşr olunması məqsədəuyğun hesab edilmişdir. "Torpağa fumiqantları verən maşın" adlı  ixtirası Gəncə Üzümçülük və Şərabçılıq Təcrübə stansiyasının "Bağmanlar" qəsəbəsində olan üzüm bağında tətbiq edilmiş, respublika üzrə kənd təsərrüfatı işləri sərgisində 1-ci yer tutmuşdur.

E.M.Cavadovun 100-dən artıq elmi əsəri, bir neçə ixtirası və 10-dan artıq dərs vəsaitləri var. Bundan başqa E.M.Cavadov ali məktəblərə qəbul imtahanlarına hazırlaşanlar üçün "Riyaziyyat" adlı dərs vəsaitinin, habelə STEAM- a aid azərbaycan dilində ilk dərs vəsaitinin müəllifidir. E.M.Cavadovun müəllifi olduğu 7 adda dərs vəsaiti Azərbaycan Respublikasının Prezident Kitabxanasına yerləşdirilmişdir:
STEAM interaktiv təhsil
Əməyin mühafizəsi və təhlükəsizliyi
Biomexanika
Maşınşünaslığın əsasları: maşın hissələri
Texniki yaradıcılığın əsasları
Avtomatikanın əsasları
Materiallar müqaviməti
2000-ci ildən Yeni Azərbaycan Partiyasının üzvüdür. Gəncə Dövlət Universitetinin Fizika və texniki fənlər fakültəsi Tələbə Elmi Cəmiyyətinin sədri, Fizika və texniki fənlər fakültəsinin  Elmi Şurasının, Gəncə Dövlət Universiteti Elmi Şurasının, Gəncə Dövlət Universitetinin Metodiki Şurasının üzvüdür.

 Kitabları 

 Riyaziyyat. Abituriyentlər üçün dərs vəsaiti. I və II hissə. Gəncə: [s. n.], 2020.
 Texniki yaradıcılığın əsasları. Bakı: ADPU, 2021 (həmmüəlif).
 Maşınşünaslığın əsasları (maşın hissələri). Dərs vəsaiti. Bakı: ADPU, 2023 (həmmüəlif).
 Əməyin mühafizəsi və təhlükəsizliyi. Bakı: ADPU, 2024 (həmmüəlif).
 STEAM interaktiv təhsil. Bakı: Müəllim nəşriyyatı, 2024 (həmmüəlif).
 Avtomatikanın əsasları. Bakı: Müəllim nəşriyyatı, 2025 (həmmüəlif).
 Materiallar müqaviməti. Bakı: Müəllim nəşriyyatı, 2025 (həmmüəlif).

 Təltifləri 
 Yüksək ixtisaslı kadrların hazırlanmasında göstərdiyi xidmətlərə görə Azərbaycan Respublikası Təhsil Naziri Ceyhun Bayramovun 1 noyabr 2018-ci il 3565 №-li qərarı ilə Azərbaycan Respublikası Təhsil Nazirliyinin Fəxri fərmanı ilə təltif olunmuşdur.
 "Azərbaycan Respublikasının qabaqcıl təhsil işçisi" döş nişanı ilə təltif edilmişdir.

 İstinadlar 

 Xarici keçidlər 
 Elçin Məhəmməd oğlu - Gəncə Dövlət Universiteti
 https://patent.copat.gov.az/files/309752764421082251392004.4.pdf
 https://www.preslib.az/az/elibrary/ebook/UOFPHZR
 https://www.preslib.az/az/elibrary/ebook/h5a7i0p
 https://www.preslib.az/az/elibrary/ebook/y0vio4U
 https://www.preslib.az/az/elibrary/ebook/DAnU0q1
 https://www.preslib.az/az/elibrary/ebook/It5slYk

Kateqoriya:Dərslik müəllifləri
Kateqoriya:Azərbaycan alimləri
Kateqoriya:Azərbaycanlı alimlər
Kateqoriya:Texnika elmləri üzrə fəlsəfə doktorları
Kateqoriya:Gəncə Dövlət Universitetinin müəllimləri
Kateqoriya:Azərbaycan Respublikasının qabaqcıl təhsil işçiləri